LT Europos Sąjungos oficialusis leidinys C 39/3

KOMISIJOS SPRENDIMAS

2018 m. sausio 30 d.

kuriuo sukuriamas Bendriems Europos interesams svarbių projektų strateginis forumas

(2018/C 39/03)

EUROPOS KOMISIJA,

atsižvelgdama į Sutartį dėl Europos Sąjungos veikimo,

kadangi:

(1) Sutarties 173 straipsniu Sąjungai ir valstybėms narėms pavesta užtikrinti, kad būtų sudarytos Sąjungos pramonės konkurencingumui reikalingos sąlygos;

(2) Sutarties 107 straipsnio 3 dalies b punkte nustatyta, kad pagalba, skirta bendriems Europos interesams svarbių projektų vykdymui skatinti gali būti laikoma neprieštaraujančia vidaus rinkai;

(3) sėkminga pramonės strategija turėtų būti grindžiama Europos naujų technologijų strateginių vertės grandinių pajėgumais ir ištekliais, o tam užtikrinti dažnai reikia gerai koordinuotų įvairių valstybių narių viešųjų institucijų ir pramonės atstovų bendrų pastangų bei investicijų;

(4) norint paraginti vykdyti naujus bendriems Europos interesams svarbius projektus (1), kurie galėtų gerokai paskatinti imtis politinių priemonių ir veiksmų ekonomikos augimui svarbiose srityse, būtina kartu su valstybėmis narėmis ir pramonės atstovais šioje srityje veikti aktyviau;

(5) Komisijos komunikate „Investavimas į pažangią, novatorišką ir tvarią pramonę. Atnaujinta ES pramonės politikos strategija“ (2) raginama sukurti pagrindinius suinteresuotuosius subjektus subursiantį strateginį forumą, kurio uždavinys – nustatyti pagrindines vertės grandines bei investicinius projektus ir stebėti daromą pažangą;

(6) šiuo tikslu Komisijai reikia pasinaudoti patariamojo organo specialistų ekspertinėmis žiniomis;

(7) todėl turi būti sukurta strateginės vertės grandinių ir investicinių projektų, visų pirma susijusių su bendriems Europos interesams svarbiais projektais, ekspertų grupė ir apibrėžtos jos užduotys, tikslai ir struktūra;

(8) ši grupė turėtų teikti Komisijai konsultacijas ir ekspertines žinias, kad padėtų sukurti bendrą Sąjungos viziją dėl pagrindinių Europos vertės grandinių ir sudaryti susitarimus dėl pagrindinių Europos vertės grandinių naujų investicinių projektų rengimo ir įgyvendinimo bendradarbiaujant ir derinant įvairių valstybių narių viešųjų institucijų ir pagrindinių suinteresuotųjų subjektų veiksmus;

(9) šią grupę turėtų sudaryti valstybių narių kompetentingų institucijų aukšto lygio pareigūnai, kitų viešųjų įstaigų, pavyzdžiui, Sąjungos įstaigų ir tarptautinių organizacijų (kurių veiklos sritys apima technologijas ir inovacijas, energetiką, transportą, investicijas, ekonominę analizę, saugumą ir gynybą) aukšto lygio atstovai, akademinės bendruomenės ir mokslinių tyrimų centrų, finansų, pramonės, MVĮ ir darbuotojų bei darbininkų interesams atstovaujantys aukšto lygio atstovai; ir paskirti individualūs asmenys;

(10) turėtų būti nustatytos grupės nariams taikomos informacijos atskleidimo taisyklės;

(11) asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (3);

(12) tikslinga nustatyti šio sprendimo taikymo laikotarpį. Atėjus laikui Komisija apsvarstys, ar jį reikėtų pratęsti,

NUSPRENDĖ:

1 straipsnis

Dalykas

Sukuriamas Bendriems Europos interesams svarbių projektų strateginis forumas (toliau – grupė).

2 straipsnis

Įgaliojimai ir užduotys

Grupei suteikiami įgaliojimai padėti sudaryti įvairių valstybių narių viešųjų institucijų ir pagrindinių suinteresuotųjų subjektų susitarimus dėl naujų bendriems Europos interesams svarbių projektų įgyvendinimo ir kurti bendrą Sąjungos viziją dėl gerai koordinuotų bendrų pastangų ir investicijų į pagrindines vertės grandines.

Grupės užduotys visų pirma yra šios:

a) patarti Komisijai dėl pagrindinių Europos vertės grandinių, kurios yra Europai strategiškai reikšmingos vertės grandinės ir kurioms reikia gerai koordinuotų įvairių valstybių narių viešųjų institucijų ir pramonės atstovų bendrų veiksmų bei investicijų, siekiant užtikrinti, kad Europa išliktų pasaulinė pramonės lyderė svarbiose srityse arba ja taptų;

b) padėti Komisijai sukurti šių pagrindinių vertės grandinių bendrą Europos viziją, kuri būtų aktuali valstybėms narėms ir pagrindiniams suinteresuotiesiems subjektams;

c) patarti Komisijai dėl bendriems Europos interesams svarbių projektų, kurie yra būtini pagrindinėms vertės grandinėms;

d) padėti Komisijai užtikrinti įvairių valstybių narių viešųjų institucijų ir pagrindinių suinteresuotųjų subjektų bendradarbiavimą ir jų veiksmų koordinavimą, siekiant padėti sudaryti susitarimus dėl naujų bendriems Europos interesams svarbių projektų įgyvendinimo;

e) padėti Komisijai stebėti daromą pažangą; pranešti apie kliūtis ar trukdžius, su kuriais susiduriama rengiant bei įgyvendinant bendriems Europos interesams svarbius projektus; ir pasiūlyti sprendimų, kaip šias kliūtis ar trukdžius įveikti;

f) patarti Komisijai dėl paramos priemonių, kurių reikia siekiant užtikrinti sėkmingą naujų bendriems Europos interesams svarbių projektų įgyvendinimą;

g) tais atvejais, kai bendriems Europos interesams svarbių projektų įgyvendinti neįmanoma, patarti Komisijai dėl alternatyvių sprendimų, kaip skatinti gerai koordinuotas bendras investicijas į pagrindines vertės grandines.

3 straipsnis

Konsultacijos

Komisija gali konsultuotis su grupe bet kokiu klausimu, susijusiu su Europai strategiškai reikšmingomis pramoninėmis vertės grandinėmis ir susijusiomis investicijomis.

4 straipsnis

Narystė

1. Grupę sudaro ne daugiau kaip 50 narių.

2. Nariai yra:

a) paskirti individualūs asmenys;

b) akademinės bendruomenės ir mokslinių tyrimų centrų, finansų, pramonės, MVĮ ir darbuotojų bei darbininkų interesams atstovaujančios organizacijos;

c) valstybių narių institucijos;

d) kitos viešosios įstaigos.

3. Individualiai paskirti nariai veikia nepriklausomai ir vadovaudamiesi viešuoju interesu.

4. Valstybių narių institucijos, organizacijos ir kitos viešosios įstaigos paskiria savo atstovus ir privalo užtikrinti, kad jų atstovai turėtų pakankamai aukšto lygio ekspertinių žinių. Jei Komisijos Vidaus rinkos, pramonės, verslumo ir MVĮ generalinis direktoratas (toliau – Vidaus rinkos, pramonės, verslumo ir MVĮ GD) mano, kad organizacijos paskirtas atstovas neatitinka 5 straipsnyje nurodyto kvietimo teikti paraiškas 4 skyriaus reikalavimų, jis gali atmesti jo kandidatūrą. Tokiu atveju prašoma, kad atitinkama organizacija skirtų kitą atstovą.

5. Nariai, nebegalintys veiksmingai prisidėti prie ekspertų grupės svarstymų arba, susijusio Komisijos padalinio nuomone, neatitinkantys Sutarties dėl Europos Sąjungos veikimo 339 straipsnyje išdėstytų sąlygų, arba atsistatydinę nariai nebekviečiami dalyvauti grupės posėdžiuose ir likusiam kadencijos laikui gali būti pakeisti.

5 straipsnis

Atrankos procesas

1. 4 straipsnio 2 dalies a ir b punktuose nurodyti grupės nariai atrenkami Komisijos ekspertų grupių ir panašių subjektų registre (toliau – Ekspertų grupių registras) paskelbus viešą kvietimą teikti paraiškas. Be to, kvietimas teikti paraiškas gali būti skelbiamas kitomis priemonėmis, be kita ko, specialiose interneto svetainėse. Kvietime teikti paraiškas aiškiai nurodomi atrankos kriterijai, tarp jų – reikiamos ekspertinės žinios ir su vykdytina veikla susiję atstovautini interesai. Trumpiausias paraiškų pateikimo terminas – keturios savaitės.

2. Asmenys, teikiantys paraišką būti paskirti grupės nariais kaip individualūs asmenys, turi atskleisti visas aplinkybes, dėl kurių gali kilti interesų konfliktas. Visų pirma Komisija reikalauja, kad tie asmenys kartu su paraiška pateiktų pagal ekspertų grupėms skirtą standartinę interesų deklaracijos formą parengtą interesų deklaraciją ir naujausią gyvenimo aprašymą (CV). Pateikti tinkamai užpildytą interesų deklaracijos formą būtina, kad asmenį būtų galima individualiai paskirti nariu. Interesų konfliktas vertinamas laikantis Komisijos horizontaliųjų taisyklių, skirtų ekspertų grupėms (toliau – horizontaliosios taisyklės).

3. Kad galėtų būti paskirtos, organizacijos turi užsiregistruoti Skaidrumo registre.

4. Grupės narius, rinkdamasis iš 2 ir 3 straipsniuose nurodytų sričių specialistų, pateikusių paraiškas pagal kvietimą, skiria Vidaus rinkos, pramonės, verslumo ir MVĮ GD generalinis direktorius.

5. Nariai skiriami dvejų metų laikotarpiui. Jie eina pareigas, kol į jų vietą paskiriami kiti nariai, arba iki savo kadencijos pabaigos. Jie gali būti paskirti kitai kadencijai.

6. Vidaus rinkos, pramonės, verslumo ir MVĮ GD sudaro tinkamų kandidatų rezervo sąrašą, kuriuo gali būti naudojamasi skiriant narius pakeisiančius asmenis. Prieš įrašydamas paraišką pateikusius asmenis į rezervo sąrašą, Vidaus rinkos, pramonės, verslumo ir MVĮ GD prašo jų sutikimo.

6 straipsnis

Pirmininkas

Ekspertų grupei pirmininkauja Vidaus rinkos, pramonės, verslumo ir MVĮ GD generalinis direktorius.

7 straipsnis

Veikla

1. Grupė vykdo veiklą Vidaus rinkos, pramonės, verslumo ir MVĮ GD nurodymu, laikydamasi horizontaliųjų taisyklių.

2. Paprastai grupės posėdžiai vyksta Komisijos patalpose Briuselyje.

3. Sekretoriato paslaugas teikia Vidaus rinkos, pramonės, verslumo ir MVĮ GD. Grupės ir jos pogrupių posėdžiuose gali dalyvauti kitų Komisijos padalinių pareigūnai, suinteresuoti grupės veikla.

4. Vidaus rinkos, pramonės, verslumo ir MVĮ GD pritarus grupė gali paprasta narių balsų dauguma nuspręsti surengti viešus svarstymus.

5. Diskusijų dėl kiekvieno darbotvarkės punkto ir išreikštų grupės nuomonių protokolai turi būti prasmingi ir išsamūs. Protokolo projektą rengia sekretoriatas, už jį atsakingas pirmininkas.

6. Nuomones, rekomendacijas arba ataskaitas grupė priima bendru sutarimu. Balsuojant sprendimai priimami paprasta grupės narių balsų dauguma. Nariai, kurie balsavo prieš, turi teisę prie nuomonių, rekomendacijų ar ataskaitų pridėti dokumentą, kuriame apibendrinamos jų pozicijos priežastys.

8 straipsnis

Pogrupiai

1. Vidaus rinkos, pramonės, verslumo ir MVĮ GD gali steigti pogrupius konkretiems klausimams nagrinėti pagal jo apibrėžtus įgaliojimus. Pogrupiai veikia laikydamiesi horizontaliųjų taisyklių ir yra atskaitingi grupei. Jie panaikinami, kai tik įvykdo pavestas užduotis.

2. Pogrupių nariai, kurie nėra grupės nariai, atrenkami paskelbus viešą kvietimą teikti paraiškas, laikantis 5 straipsnio ir horizontaliųjų taisyklių.

3. Pavieniai nariai gali būti paskiriami pranešėjais konkrečia tema. Kai nėra posėdžių, darbas vykdomas elektroninėmis priemonėmis.

9 straipsnis

Kviestiniai ekspertai

GROW GD gali kviesti konkrečių su darbotvarkės punktais susijusių sričių ekspertus ad hoc dalyvauti grupės ar pogrupių veikloje.

10 straipsnis

Stebėtojai

1. Asmenims, organizacijoms ir viešosioms įstaigoms tiesioginiu kvietimu ir laikantis horizontaliųjų taisyklių gali būti suteikiamas stebėtojo statusas.

2. Stebėtojais paskirtos organizacijos arba viešosios įstaigos skiria savo atstovus.

3. Pirmininkas gali leisti stebėtojams ir jų atstovams dalyvauti grupės diskusijose ir teikti ekspertines žinias. Tačiau jiems nesuteikiama balsavimo teisė ir jie nedalyvauja formuluojant grupės rekomendacijas ar patarimus.

11 straipsnis

Darbo tvarkos taisyklės

Atsižvelgdama į Vidaus rinkos, pramonės, verslumo ir MVĮ GD pasiūlymą ir gavusi jo sutikimą, grupė, remdamasi standartinėmis ekspertų grupių darbo tvarkos taisyklėmis ir laikydamasi horizontaliųjų taisyklių, paprasta narių balsų dauguma priima darbo tvarkos taisykles.

12 straipsnis

Profesinė paslaptis ir įslaptintos informacijos tvarkymas

Grupės ir pogrupių nariai ir jų atstovai, taip pat kviestiniai ekspertai ir stebėtojai turi laikytis įpareigojimo saugoti profesinę paslaptį, kuris pagal Sutartis ir jų įgyvendinimo taisykles taikomas visiems institucijų nariams ir jų darbuotojams, taip pat Komisijos sprendimuose (ES, Euratomas) 2015/443 (4) ir (ES, Euratomas) 2015/444 (5) nustatytų Komisijos saugumo taisyklių, susijusių su Sąjungos įslaptintos informacijos apsauga. Jei jie šių įpareigojimų nevykdo, Komisija gali imtis visų būtinų priemonių.

13 straipsnis

Skaidrumas

1. Grupė ir jos pogrupiai užregistruojami Ekspertų grupių registre.

2. Ekspertų grupių registre skelbiami šie duomenys apie grupės sudėtį:

a) individualiai paskirtų asmenų vardai ir pavardės;

b) narių organizacijų pavadinimai; atskleidžiami atstovaujami interesai;

c) kitų viešųjų įstaigų pavadinimai;

d) stebėtojų pavadinimai (vardai ir pavardės);

e) valstybių narių valdžios institucijų pavadinimai.

3. Visi susiję dokumentai (darbotvarkės, posėdžių protokolai, dalyvių pareiškimai ir kt.) skelbiami Ekspertų grupių registre arba šiame registre pateikiant nuorodą į specialią interneto svetainę, kurioje galima rasti tą informaciją. Prieiga prie specialių interneto svetainių suteikiama netaikant registracijos reikalavimo ir jokių kitų apribojimų. Visų pirma, darbotvarkė ir kiti susiję aiškinamieji dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Dokumentų skelbimo išimtys taikomos tik tuo atveju, jei paviešinus dokumentą nukentėtų viešojo arba privačiojo intereso apsauga, kaip nurodyta Europos Parlamento ir Tarybos reglamento (EB) Nr. 1049/2001 4 straipsnyje (6).

14 straipsnis

Su posėdžiais susijusios išlaidos

1. Asmenims, dalyvaujantiems grupės ir jos pogrupių veikloje, už jų teikiamas paslaugas neatlyginama.

2. Asmenų, dalyvaujančių grupės ir jos pogrupių veikloje, patirtas kelionės ir pragyvenimo išlaidas atlygina Komisija. Išlaidos atlyginamos vadovaujantis galiojančiomis Komisijos taisyklėmis, neviršijant pagal metinę išteklių skyrimo procedūrą Komisijos padaliniams skirtų asignavimų.

15 straipsnis

Taikymas

Šis sprendimas taikomas iki 2020 m. gegužės 31 d.

Priimta Briuselyje 2018 m. sausio 30 d. Komisijos vardu Pirmininkas Jean-Claude JUNCKER

(1) Komisija parengė valstybės pagalbos taisykles (2014 m. birželio 20 d. Oficialusis leidinys, C 188), kurios skirtos padėti valstybėms narėms kreipti viešąjį finansavimą į integruotus bendriems Europos interesams svarbius projektus, kurie turi teigiamą šalutinį poveikį didelei Sąjungos ekonomikos ir visuomenės daliai, pvz., bazines didelio poveikio technologijas (DPT). DPT yra žinioms imlios technologijos, siejamos su didelio intensyvumo moksliniais tyrimais ir technologine plėtra, trumpais inovacijų ciklais, didelėmis kapitalo išlaidomis ir aukštos kvalifikacijos darbu (COM/2012/0341).

(2) COM(2017) 479 final.

(3) 2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

(4) 2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).

(5) 2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).

(6) Šiomis išimtimis siekiama užtikrinti, kad nebūtų pakenkta visuomenės saugumui, kariniams reikalams, tarptautiniams santykiams, finansinei, pinigų arba ekonominei politikai, asmens privatumui ir neliečiamumui, komerciniams interesams, teismo procesui ir teisinėms konsultacijoms, patikrinimams, tyrimams, auditams ir institucijų sprendimų priėmimo procesui.